**Prøveformer: Medier, billedkunst og musik**

Prøveformerne i de mundtlig-praktiske valgfag i 9. klasse, medier, billedkunst og musik, er overordnet ens med fagspecifikke elementer.

**Medier**

Prøven tilrettelægges som en praktisk-mundtlig prøve, som eleverne aflægger individuelt. I den sidste del af undervisningen trækker eleverne et tema, blandt minimum 3 temaer, fx *Moderne skolegang, Ung i Danmark* eller *Forårsstemning*. Eleverne udarbejder et produkt, fx en hjemmeside eller en podcast, i relation til temaet, som indgår i bedømmelsen. Forberedelsen finder sted i den sidste del af undervisningen med lærervejledning. Eleverne får 1 time til at planlægge deres arbejde med temaet. Eleverne får op til 7 lektioner til at påbegynde det praktiske arbejde. Eksaminationen finder sted i den mundtlige prøvetermin og strækker sig over 2 timer, hvor lærer og censor er til stede. Her færdiggør eleverne deres produkter, og lærer og censor kan stille spørgsmål til arbejdsprocessen. Hertil kommer en individuel eksamination på 25 minutter inklusiv votering.

**Billedkunst**

Prøven tilrettelægges som en praktisk-mundtlig prøve, som eleverne aflægger individuelt. I den sidste del af undervisningen trækker eleverne et tema, blandt minimum 3 temaer, fx *Stemninger* eller *København set med mine øjne*. Eleverne udarbejder et værk, fx en skulptur, i relation til temaet, som indgår i bedømmelsen sammen med en årsudstilling. Forberedelsen finder sted i den sidste del af undervisningen med lærervejledning. Eleverne får 1 time til at planlægge deres arbejde med temaet. Eleverne får op til 7 lektioner til at påbegynde det praktiske arbejde. Eksaminationen finder sted i den mundtlige prøvetermin og strækker sig over 2 timer, hvor lærer og censor er til stede. Her færdiggør eleverne deres værker, og lærer og censor kan stille spørgsmål til arbejdsprocessen. Hertil kommer en individuel eksamination på 25 minutter inklusiv votering.

**Musik**

Prøven tilrettelægges som en praktisk-mundtlig prøve. Eleverne vælger, om de vil aflægge den praktiske del af prøven individuelt eller i grupper af 2-4 elever, evt. flere hvis behovet opstår. I den sidste del af undervisningen trækker eleverne et fordybelsesområde, som der har været arbejdet med i forbindelse med undervisningen, fx *Disco* eller *Hip Hop*. Eleverne udarbejder en disposition til en samtale om fordybelsesområdet. Eleverne forbereder endvidere en praktisk fremførelse med et omfang svarende til 5 min. pr. elev. Den praktiske udførelse kan foregå individuelt eller gruppevis og kan relatere til et fordybelsesområde. Forberedelsen finder sted i den sidste del af undervisningen med lærervejledning. Eleverne får 1 time til at planlægge deres arbejde med fordybelsesområdet og evt. gruppedannelse i forbindelse med den praktiske udøvelse. Eleverne får op til 7 lektioner til at forberede prøven. Eksaminationen finder sted i den mundtlige prøvetermin og strækker sig over en praktisk del svarende til 5 min. pr. elev og en individuel eksamination på 20 minutter inklusiv votering.

I de tre fag prøves eleverne i deres kompetencer indenfor fagenes kompetenceområder og vurderes i henhold til deres opfyldelse af relevante faglige mål.

Ved tilmelding til forsøget forpligter skolen sig til et samarbejde med ministeriet om udarbejdelse af en uddybende prøvevejledning til det valgte fag. Arbejdet vil foregå i januar 2016.

Ved tilmelding forpligter skolen sig ligeledes til at deltage i en evaluering af forsøget.

Tilmelding til forsøget:

<http://www.uvm.dk/Uddannelser/Folkeskolen/Folkeskolens-proever/Tilrettelaeggelse/Tilmelding?smarturl404=true>

Tilmeldingsfrist: 1. december 2015.